Zagreb, 13. ožujak 2018.g.

**Z A P I S N I K**

sa **1. sjednice** Povjerenstva za odlučivanje o sukobu interesa održane dana 13. ožujka 2018. godine u prostorijama Povjerenstva za odlučivanje o sukobu interesa, s početkom u 11,00 sati.

**PRISUTNI:** Nataša Novaković, Tatijana Vučetić, Tončica Božić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa Nataša Novaković.

Predsjednica Povjerenstva otvara sjednicu i predlaže usvajanje dnevnog reda te poziva članove da se izjasne o tome prihvaćaju li predloženi dnevni red.

Utvrđuje se da članovi Povjerenstva jednoglasno prihvaćaju predloženi dnevni red.

**Prelazi se na raspravljanje o 1. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-27/18, na zahtjev dužnosnika JOSIPA KLIŠMANIĆA, direktora trgovačkog društva Zračna luka Zadar d.o.o.,** izlaže predmet te navodi da je dužnosnik zatražio mišljenje Povjerenstva može li prihvatiti poziv od osiguratelja s kojim trgovačko društvo Zračna luka Zadar d.o.o. ima zaključen ugovor o osiguranju, da na njegov trošak posjeti jednu njemačku zračnu luku, nakon čega bi predstavnici te zračne luke uzvratili posjet Zračnoj luci Zadar.

Izvjestiteljica predlaže da se donese mišljenje da dužnosnik ne smije prihvatiti da trošak njegova putovanja u Saveznu Republiku Njemačku podmiri pravna osoba koja, kao osiguratelj, ima s trgovačkim društvom Zračna luka Zadar d.o.o. sklopljen ugovor o osiguranju, jer bi isto predstavljalo povredu članka 11. stavka 3. ZSSI-a te da se dužnosniku ukaže ukoliko postoji javni interes trgovačkog društva Zračna luka Zadar d.o.o., za posjetom dužnosnika zračnoj luci u Saveznoj Republici Njemačkoj, dužnosnik na službeni put može otići na trošak društva Zračna luka Zadar d.o.o.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **M-26/18, na zahtjev dužnosnika GORANA LOVRECA, općinskog načelnika Općine Gornji Mihaljevec,** izlaže predmet te navodi da je dužnosnik zatražio mišljenje Povjerenstva je li obvezan podnijeti ostavku na funkciju direktora trgovačkog društva Aquila d.o.o., zbog čega je Povjerenstvo protiv njega pokrenulo postupak, te smije li ostati u radnom odnosu u navedenom trgovačkom društvu za vrijeme obnašanja dužnosti općinskog načelnika Općine Gornji Mihaljevec.

Izvjestitelj predlaže da se donese mišljenje da dužnosnik ne smije za vrijeme obnašanja dužnosti općinskog načelnika kao niti 12 mjeseci nakon prestanka obnašanja navedene dužnosti obavljati funkciju direktora (člana uprave) trgovačkog društva Aquila d.o.o. jer bi isto predstavljalo povredu čl. 14. st. 1. odnosno čl. 20. st. 3. ZSSI-a. Ukoliko dužnost obavlja volonterski, temeljem čl. 13. st. 2. ZSSI-a u navedenom trgovačkom društvu smije zasnovati radni odnos i za isto primati plaću.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **M-25/18, na zahtjev dužnosnika NENADA HORVATIĆA, općinskog načelnika Općine Ljubešćica,** izlaže predmet te navodi da je dužnosnik zatražio mišljenje Povjerenstva smatra li se obavljanje funkcije člana Savjeta Izvršnog odbora udruge redovitim i stalnim zanimanjem te smatra li se obavljanje navedene funkcije u toj udruzi sportskom djelatnošću u smislu odredbi ZSSI-a. Dužnosnik također navodi da je u udruzi Hrvatski nogometni savez imenovan članom Savjeta Izvršnog odbora te da mu je za obavljanje navedene funkcije određena mjesečna novčana naknada.

Izvjestiteljica predlaže da se po navedenom zahtjevu ne donese mišljenje budući se radi o okolnostima u kojima se dužnosnik već nalazi te da se pokrene postupak zbog moguće povrede čl. 14. st. 5. ZSSI-a

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 3. točci dnevnog reda dovršeno.

**Prelazi se na raspravljanje o 4. točci dnevnog reda.**

Predsjednica Povjerenstva kao izvjestiteljica u predmetu **M-30/18, na zahtjev dužnosnika STJEPANA IVOŠA, općinskog načelnika Općine Martinska Ves**, izlaže predmet te navodi da dužnosnik od Povjerenstva traži mišljenje predstavlja li povredu odredbi ZSSI-a situacija u kojoj on kao naredbodavatelj u izvršavanju proračuna Općine Martinska Ves nalaže isplatu prigodne naknade-uskrsnice i svojim roditeljima te svojoj punici kao umirovljenicima koji imaju prebivalište na području Općine Martinska Ves te predstavlja li povredu odredbi ZSSI-a isplata navedene naknade-uskrsnice članovima Općinskog vijeća Općine Martinska Ves.

Izvjestiteljica predlaže da se donese mišljenje da navedena situacija ne predstavlja povredu odredbi ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-31/18, na zahtjev dužnosnika KRISTIJANA MATASA, zamjenika općinskog načelnika Općine Veliki Bukovec,** izlaže predmet te navodi da je dužnosnik od Povjerenstva zatražio mišljenje može li sukladno odredbama ZSSI-a istovremeno s obnašanjem dužnosti zamjenika općinskog načelnika, koju dužnost obnaša volonterski i za koju ne prima naknadu obavljati i funkciju predsjednika udruge, konkretno Sportsko ribolovnog kluba „Linjak“ Veliki Bukovec, koji djeluje na području Općine Veliki Bukovec.

Izvjestiteljica predlaže da se donese mišljenje da dužnosnik sukladno čl. 14. st. 5. može istovremeno obnašati dužnost zamjenika općinskog načelnika i obavljati funkciju predsjednika sportskog kluba pri čemu nema pravo na naknadu osim prava na naknadu putnih i drugih opravdanih troškova. Za tumačenje predstavlja li navedena situacija povredu članka 27. stavka 3. podstavka 1. Zakona o sportu nadležan je Središnji državni ured za šport. Izvjestiteljica također predlaže da se u svrhu očuvanja integriteta dužnosnika uputi da se u obnašanju dužnosti izuzme od sudjelovanja u donošenju odluka ili poduzimanja drugih radnji koje se na bilo koji način odnose na Sportsko ribolovni klub „Linjak“ Veliki Bukovec.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5. točci dnevnog reda dovršeno.

**Prelazi se na raspravljanje o 6. točci dnevnog reda.**

Članica Povjerenstva Tončica Božić kao izvjestiteljica u predmetu **M-34/18, na zahtjev dužnosnica KRISTINE VLAIĆ BUBALO, zamjenice gradonačelnika Grada Skradina,** izlaže predmet te navodi da dužnosnica od Povjerenstva traži mišljenje može li OPG čija nositeljica je njezina majka podnijeti prijavu na javni natječaj za davanje u zakup javnih površina za postavljanje štanda za prodaju poljoprivrednih proizvoda koji raspisuje gradonačelnik Grada Skradina.

Izvjestiteljica predlaže da se donese mišljenje da Grad Skradin može stupiti u poslovni odnos s navedenim OPG-om ukoliko se dužnosnica bude pridržavala uputa Povjerenstva po kojima bi bila dužna članovima Gradskog vijeća deklarirati okolnost da je navedeni OPG podnio prijavu na javni natječaj te navedenu okolnost i javno objaviti na internetskim stranicama Grada Skradina. Nadalje dužnosnica bi bila obvezna izuzeti se svakog, pa i posrednog, oblika sudjelovanja u provedbi postupka javnog natječaja, a posebice od sudjelovanja u postupku licitacije te od donošenja odluke o odabiru najpovoljnije ponude. Prije stupanja u poslovni odnos dužnosnica odnosno Grad Skradin dužni su Povjerenstvu dostaviti dokumentaciju iz koje je vidljivo kako su provedene upute Povjerenstva o čemu će Povjerenstvo donijeti posebnu odluku.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 6. točci dnevnog reda dovršeno.

**Prelazi se na raspravljanje o 7. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-35/18, na zahtjev dužnosnika DARKA FIŠTROVIĆA, općinskog načelnika Općine Gornja Rijeka,** izlaže predmet te navodi da dužnosnik od Povjerenstva traži mišljenje je li u skladu s odredbama ZSSI-a da uz obnašanje dužnosti općinskog načelnika, koju obnaša volonterski uz primanje naknade, istovremeno bude nositeljem OPG-a

.

Izvjestiteljica predlaže da se donese mišljenje da dužnosnik može istovremeno uz obnašanje dužnosti biti nositelj OPG-aukoliko je isto registrirano isključivo za obavljanje samostalne poljoprivredne djelatnosti, odnosno za prodaju vlastitih poljoprivrednih proizvoda, a ukoliko se OPG registrira i za obavljanje dopunskih djelatnosti u smislu članka 70. Zakona o poljoprivredi dužnosnik će morati poslove upravljanja prenijeti na drugog člana OPG-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 7. točci dnevnog reda dovršeno.

**Prelazi se na raspravljanje o 8. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-159/16, na zahtjev GORDANE HORVAT, voditeljice Odsjeka za financije, gospodarstvo i društvene djelatnosti Grada Lipika,** izlaže predmet te navodi da podnositeljica zahtjeva moli očitovanje Povjerenstva može li dužnosnik Vinko Kasana istovremeno uz obnašanje dužnosti gradonačelnika Grada Lipika, kao predstavnik grada, obavljati funkciju člana Upravnog vijeća ustanove „Dom hrvatskih veterana u Lipiku, koja je uvrštena na popis ustanova od posebnog interesa za Grad Lipik.

Izvjestiteljica predlaže da se donese očitovanje da dužnosnik može istovremeno uz obnašanje dužnosti biti član Upravnog vijeća Doma hrvatskih veterana, s obzirom da je ista ustanova utvrđena ustanovom od posebnog državnog interesa, te nema pravo na naknadu osim prava na naknadu putnih i drugih opravdanih troškova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 11,30 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**